ช่วยชาวเนปาล
กรณ์ จาติกวณิช รองหัวหน้าพรรคประชาธิปัตย์ อดีตขุนคลังโลก เตรียมจัดดินเนอร์ ทอล์ก
2 พ.ค. 2558

โดย...สปาย008
กรณ์ จาติกวณิช รองหัวหน้าพรรคประชาธิปัตย์ อดีตขุนคลังโลก เตรียมจัดดินเนอร์ ทอล์ก ในหัวข้อ “กล้าคิด กล้าคุย กล้าลุย ไม่กลัวล้ม” ในวันที่ 15 พ.ค.นี้ โดยเชิญผู้ประกอบการ 4 ท่าน จากหนังสือ “Dare to Do” หนังสือที่กรณ์สรรค์สร้างให้คนที่อยากมีกิจการของตัวเองอ่านเป็นแรงบันดาลใจ คือ  หมู Ookbee, เจ๊จง หมูทอด,  บอย ท่าพระจันทร์ และ แพท-ภาววิทย์ กลิ่นประทุม มาแชร์ประสบการณ์การทำธุรกิจ
แต่พอเกิดแผ่นดินไหวครั้งใหญ่ในเนปาล ผู้จัดงานจึงตัดสินใจมอบ “กำไรทั้งหมด” จากการขายบัตรเข้างานตั้งเเต่วันที่ 1 พ.ค.เป็นต้นไป บริจาคให้กับสภากาชาดไทยเพื่อช่วยเหลือผู้ประสบภัยแผ่นดินไหว
กรณ์ บอกว่า นอกจากจะได้ร่วมทำบุญแล้ว ผู้ที่เข้าร่วมงานจะได้รับของที่ระลึกเพียบ มูลค่าบัตรรวมดินเนอร์ 6,530 บาท แต่ผู้จัดงานคิดค่าบัตรรวมทุกอย่าง 3,950 บาท มีที่นั่งจำกัดเพียง 300 ที่เท่านั้น จองก่อนได้ก่อน 
ทางด้านศรีภรรยา วรกร จาติกวณิช ก็เตรียมจะร้อยลูกปัดการกุศลจำหน่าย รายได้ช่วยแผ่นดินไหวในเนปาลเช่นกัน เห็นฝีมือแล้วน่าจะขายดีกว่าของลุงกรณ์แน่เชียว